***Әсмәнова Гөлнара Исәнәй кызы,***

*Татарстан Республикасы Мөслим муниципаль районы Г.Тукай исемендәге Мөслим урта гомуми белем бирү мәктәбенең беренче квалификация категорияле башлангыч сыйныфлар укытучысы*

**4 нче сыйныф**

**Әдәби уку**

**Тема:** Тукай – мәңгелек шәхес

**Максатлар:**

1. Г.Тукайның тормыш юлы һәм иҗатын тирәнрәк өйрәнү;

2. Укучыларның нәтиҗә ясый белү кебек фикерләү сәләтләрен үстерү;

3. Г.Тукай шәхесе белән кызыксыну уяту, миллилек хисләре тәрбияләү.

**Бурычлар:**

- Г.Тукайның тормышын һәм иҗатын өйрәнү, халык тормышыннан аерылгысыз булуына төшенү;

- төрле мәгълүмат чараларыннан файдаланып өлешчә эзләнү эше башкару;

- Г.Тукай шәхесе белән кызыксыну уяту, миллилек хисләре тәрбияләү.

**Планлаштырыла торган нәтиҗә:**

**-**предмет нәтиҗәләре: шагыйрь тормышы һәм иҗатының халык тормышыннан аерылгысыз булуына төшенү;

**-** шәхесне үстерә торган нәтиҗәләр: Г.Тукай шәхесе белән кызыксыну уяту, миллилек хисләре тәрбияләү;

**-**метапредмет нәтиҗәләре: төрле мәгълүмат чаралары белән эшләү тәҗрибәсен ныгыту.

**Универсаль уку гамәлләре:**

**-**танып белү УУГ: укучыларның нәтиҗә ясый белү кебек фикерләү сәләтләрен үстерү, үз фикерләрен дөрес һәм матур итеп әйтүләренә ирешү;

- регулятив УУГ: эш тәртибен аңлап, уку эшчәнлеген оештыра, нәтиҗәле эш алымнарын таба белү; ихтыяр көче, максатчанлык, активлык кебек сыйфатларга ия булуга ирешү;

- коммуникатив УУГ:парларда эшли белү; мәгълүматны туплау өчен күмәк эшчәнлектә катнашу.

**Дәреснең тибы**: Рефлексия (катнаш) дәресе.

**Предметара бәйләнеш:**тарих, сәнгать.

**Методлар:**өлешчә эзләнү.

**Алымнар**: мәгълүмат бирү, эзләнү, иҗади эш, диалог.

**Эш формалары:**фронталь, парлап, индивидуаль.

**Җиһазлау**: интерактив такта, проектор, презентация, карточкалар.

**Дәрес барышы**

**1.Оештыру моменты.**

Укытучы:

Менә салкын кыш айлары үтеп китеп, ямьле яз айлары җитте. Балалар, апрель аенда нинди истәлекле дата бар?

*Балалар җавап бирә.* ( Г.Тукайның туган көне).

Әйе, балалар, дөрес, татар халкының бөек шагыйре Г.Тукайның туган көне. Ә аның туган көнен ничәсе билгеләп үтәбез? (*Балалар җавап бирә* (*26 апрель)*).

Афәрин, балалар. Ә быел аның туган көненә ничә ел була? (*133 ел*)

Димәк,без бүгенге дәрестә кайсы шагыйрьнең иҗаты белән танышырбыз икән?

Әйе, укучылар, дөрес! Без бу дәрестә Г.Тукайның тормыш һәм иҗат юлы белән тирәнрәк танышырбыз. Дәресебезне Г.Тукайның “Туган тел” җыры белән башлап җибәрәбез. (*1 куплет җырлау*)

* Булдырдыгыз!
* Дәрестә үзебезгә нинди максатлар куябыз? *(Балалар җавап бирә)*

**2. Актуальләштерү.**

Балалар, слайдка карагыз әле, бу портретлар арасында Тукайны кайсыгыз таныр икән? **(Слайд 1)**

Дөрес. Ә хәзер, әйдәгез Г.Тукай турында белгәннәрегезне кыскача сөйләп китегез. (Балаларның сөйләве)

Афәрин, балалар, сез бик күп мәгълүмат беләсез. Сөекле шагыйребезнең шигырьләрен яшь чакта әби-бабаларыбыз ятлаган, әти-әниләребез укып үскән, хәзер аларны без өйрәнәбез. Тукай әсәрләрен укыган саен укыйсы килеп тора. Алар җанны җылыта, күңелне яктырта, туган телгә мәхәббәт тәрбияли. Буген без Г.Тукай иҗаты турында тагын да тулырак итеп өйрәнербез. Хәзер Г.Тукай әсәрләре буенча сәяхәт ясыйк. Әсәрләрнең исемнәрен әйтергә кирәк булачак. **(Слайд 2)**

**1 нче бирем:** экранга карыйбыз, шигырь юлларында төшеп калган сүзләрне табарга һәм шигырьнең исемен әйтергә кирәк.

И сабыйлар! Эшләгез сез, иң мөкатдәс нәрсә - ... ,

... агачы һәрвакытта бик юмарт китрер җимеш. (*эш*)

Дөрес, эш сүзе. Ә хәзер озекне кычкырып укыйбыз.

**2 нче бирем:** экрандагы әкият рәсемнәре арасыннан Г.Тукай әкиятләренә ясалганын гына сайлап алырга кирәк. Кайсы номер астындагысы дип уйлыйсыз? (*1 - “Сертотмас үрдәк”, 2 - “Су анасы”, 3 - “ Төлке белән торна”, 4 - “Шүрәле”, 5 - “Кәҗә белән Сарык”*) **(Слайд 3)**

* Булдырдыгыз!

**3 нче бирем:** мин сезгә Г.Тукай әкиятләреннән өзекләр укыйм, сез әкиятнен исемен әйтәсез.

... Балтасы кулда, егет эштән бераз туктап тора;

Тукта, чү! Ямьсез тавышлы әллә нәрсә кычкыра ... (*Шүрәле*)

Дөрес, “Шүрәле” әкияте. Алга таба тыңлагыз

... Китте болар. Бара, һама бара, бара,

Күренмидер күзләренә ак һәм кара ... . (*“Кәҗә белән Сарык”*)

- Әйе, “Кәҗә белән Сарык” әкияте.

**3. Яңа белемнәрне беренчел үзләштерү.**

- Балалар, хәзер дәфтәрләрне ачып, число һәм теманы язабыз – “Г.Тукай – бөек шагыйрь!”

**(Слайд 4)** Экранга карыйбыз, сез анда нәрсә күрәсез? (*Схема*)

Дөрес, схема. Шул схеманы дәфтәрләрегезгә язып куегыз.

Бу схема турында кайсыгыз нәрсә әйтә ала?

Дөрес, бу Г.Тукай белән бәйле. Аның тормыш юлы, тормыш сукмагы дисәк тә була. Ә ни өчен бу схема безгә кирәк соң?

Әйе, безгә аның биографиясен, тормыш юлын, иҗатын тирәнрәк өйрәнер өчен. Ә хәзер бергәләп Тукай эзләре буенча сәяхәткә кузгалыйк. Беренче язу – Кушлавыч авылы**. (Слайд 5)**

- Тукайның тормыш юлы Татарстан Республикасы Казан өязе Мәнгәр волостеның Кушлавыч авылында башланып китә.

Г.Тукай 1886 нчы елның 26 нчы апрелендә Кушлавыч авылында туган. Әтисе Мөхәммәтгариф Мөхәммәтгалим улы указлы мулла була. Әнисе -Бибимәмдүдә Зиннәтулла кызы. Кечкенә Габдуллага 4 ай булганда, аның әтисе 44 яшендә авырып үлеп китә.

- Икенче язу – Сосна. **(Слайд 6)**

Әтисе үлгәч, әнисе Сосна авылы мулласына кияүгә чыга. Габдулланы Кушлавыч авылындагы Шәрифә исемле карчыкка вакытлыча асрамага биреп калдыра. Бераз вакыт узгач, әнисе аны Сосна авылына үзе янына алдыра. Ләкин күп тә үтми, әнисе дә 1890 елда авырып үлеп китә һәм Габдулланы бабасы Зиннәтулла йортына Өчиле авылына кайтаралар.

- Бу инде безнең өченче тукталышыбыз. **(Слайд 7).**

Өчиле авылында бабасы Зиннәтулла йортында Габдулла алты бала янында артык була. Аны бер ямщикка утыртып Казанга озаталар. **(Слайд 8)**

- Алга таба Казанга юл тотабыз. Бу 1891 ел була.

Ямщик Казанга килеп җиткәч, Печән базарында: «Асрарга бала бирәм, кем ала?!» — дип кычкырып йөргәндә, халык арасыннан бер кеше чыгып, аны үзенә ала. Болар Мөхәммәтвәли һәм Газизә исемле кешеләр була. Әмма бу гаиләдә дә Габдуллага озак яшәргә туры килми, Мөхәммәтвәли белән Газизә авырып китәләр, шуңа кабат аны Өчилегә кайтаралар.

- Инде Тукай кире Өчилегә юл тота. **(Слайд 9)**

Бабасы Зиннәтулла аны Кырлай авылында яшәгән Сәгъди абзыйга асрамага биреп җибәрә. Бу авылда ул беренче тапкыр белем иленә аяк баса, Маһруйбикә абыстайдан дин сабаклары ала. Габдулла Кырлайда ике ел чамасы яши. **(Слайд 10)**

-Аннары Габдулланы Җаек шәһәрендә яшәүче җизнәсе Галиәсгар Госманов эзләтеп үзе янына алдыра**. (Слайд 11).** Җаек шәһәрендә Г.Тукай 12 ел яши. “Мотыйгыя” мәдрәсәсендә укый. 1907 нче елда ул Казан шәһәренә килә. **(Слайд 12)**

**-** Белгәнегезчә,Г. Тукай җир йөзендә бик аз яши. Ул үпкә авыруы белән авырый башлый. Шул сәбәпле 27 яшендә 1913 нче елда Казан шәһәрендә вафат була.

- Бик яхшы. Ә хәзер Г.Тукайның тормышында әһәмиятле урын алып торган кешеләрнең исемнәрен тагы бер кат искә төшерик. Тактага карыйк әле. Бу кешеләр Тукайның кемнәре икән?

**4. Рефлексия**

- Ә хәзер парлап эшлибез. Г.Тукайның тормышындагы елларның берничәсен барлыйк әле. Өстәлегездән карточканы алып сорауларга кыскача гына җавап язасыз, яки, телдән генә әзерләнәсез. Бу елда нәрсә була? Яңадан слайдтан тикшерәбез.

1886 – Г.Тукай туа, әтисе вафат була.

1890 – әнисе вафат була.

1891 – Габдулланы бабасы Зиннәтулла Казанга озата.

1907 – Г. Тукай Казан шәһәренә килә.

1913 – Габдулла Тукай үпкә авыруыннан вафат булла.

Ә хәзер тикшереп карыйк әле, кемнен җаваплары ничек, карточканың читенә билге куясыз. Афәрин, булдырдыгыз.

**5. Йомгаклау .Үзбәя.**

- Укучылар, безнең бүгенге сәяхәтебез ахырына якынлашты. Без бүгенге дәрестә нәрсәләр белдек?

- Без бу дәрестә куелган максатыбызга ирешә алдыкмы?

- Cез үзегезне нәрсә өчен мактый аласыз? *(Укучыларның җаваплары тыңлана)*

- Сезнең алдыгызда үзбәя кәгазьләре ята. Сез бүгенге дәрестә үзегезне ничек бәялисез? Тиешле урынга тамгаларыгызны куеп, миңа тапшырыгыз.

**5. Өй эше бирү. (Слайд 13)**

1. Карточка өстендә эшлисе, күргәнегезчә, анда исемнәр язылган. Шул исемнәр Г.Тукай белән нинди бәйләнештә булуын язасы.

2. Г.Тукайның бер шигырен яттан сөйләргә.

3. Г.Тукайга багышланган синквейн төзергә.

**(Слайд 14)** Бүгенге дәресебезне бөек шагыйребезгә багышланган шигъри юллар белән тәмамлыйсым килә:

Юк, үлмәдең, Тукай син мәңге яшь,

Син мәңгегә безнең арада.

Мәңге көләч шигырьләреңнән

Туган халкым кодрәт, көч ала.

Яшәсен халык әдибе!

Яшәсен Туган тел!

*Кушымта.*

Мәмдүдә – әнисе.

Мөхәммәтгариф – әтисе.

Зиннәтулла – бабасы, Мәмдүдәнең әтисе.

Галиәсгар Госманов – Газизә апасының ире, җизнәсе.

Шәрифә - Габдулла вакытлыча калдырылган карчык.

Мөхәммәтвәли – үги әтисе.

Газизә – үги әнисе.

Сәгъди – үги әтисе.

Зөһрә – үги әнисе.

Маһруйбикә абыстай – Габдулланың беренче укытучысы.